Folketing
2012-05-15

Men det laver jo ikke om på det i forhold til diskussionen om, hvor mange der skal være omfattet af det. Den nuværende heroinbehandling, heroinudlevering, som den foregår lige nu på Valmuen og i Hvidovre, er kun målrettet de mennesker, der allerede har forsøgt gentagne gange at være i behandling enten med metadon eller i stoffri behandling, mennesker, der gentagne gange har prøvet det – igen og igen – men som ikke har kunnet blive stoffri eller i hvert fald ikke har kunnet komme ud af deres stofmisbrug. Er man så villig til at gå længere? Altså, jeg har lidt svært ved at forstå, hvor den konservative ordfører vil hen med det her. Jeg kan forstå, at man ønsker lægeordineret heroin under kontrol. Det betyder så, at en masse mennesker skal møde op dagligt, ikke bare én gang eller to gange, som når det er metadonbehandling, men tre-fire gange dagligt for at få lægeordineret heroin udleveret under kontrol. Men hvor langt er man villig til at gå? I dag er det jo kun de allerallermest udsatte stofmisbrugere, dem, som har prøvet gentagne gange at komme i behandling – 10 eller 15 gange – der kan komme ind i det her regime. Er det dem, man gerne vil henvende sig til? Hvor langt ud skal vi gå efter De Konservatives mening?